– Hämmästelen, että valtio-omisteisessa yrityksessä henkilöstöpolitiikka voi olla sitä, että vuokratyöntekijöille tehdään reikiä aitaan, että he pääsevät lakkovahtien ohi, PAU:n puheenjohtaja sanoo.

Varsinais-Suomessa Liedon pakettikeskuksessa postilakko on saanut erikoisia piirteitä. Vuokratyöntekijöitä on Posti- ja logistiikka-alan unionin (PAU) mukaan mennyt aidanreiästä sisään.

Postilakko alkoi tänään, ja sen on määrä kestää jopa neljä viikkoa. PAU:n puheenjohtajan Heidi Niemisen mukaan osassa Postin työpaikoista vuokratyöntekijöitä on lakosta huolimatta mennyt aamulla töihin.

Liedossa reiästä sisään menneitä vuokratyöntekijöitä on kaikkiaan noin 20, Postin Varsinais-Suomen osaston pääluottamusmies Tommi Tienpää kertoo Taloussanomille.

– Siellä on sisällä esimiehiä ja ryhmävastaavia, jotka ovat sopimustensa kautta ilmeisesti sitoutuneet työrauhaan. He koettavat pyörittää toimintaa ja opastaa vuokratyövoimaa. Siellä on myös jo vanhoja vuokratyöläisiä.

– Sellainen pelko tästä on, että virheiden mahdollisuus kasvaa.

Työnantaja oli tilannut miehet leikkaamaan keskuksen ympärillä olevaan verkkoaitaan uuteen kohtaan reiän, jotta lakkovahdit eivät pääse vuokratyöntekijöiden kanssa keskustelemaan, Nieminen sanoi STT:lle.

– Tällä halutaan estää se, että lakkovahdit pääsevät kertomaan, minkä takia postilaiset ovat lakossa, Nieminen sanoo Taloussanomille.

– Hämmästelen, että valtio-omisteisessa yrityksessä henkilöstöpolitiikka voi olla sitä, että vuokratyöntekijöille tehdään reikiä aitaan, että he pääsevät lakkovahtien ohi.

Hämärä kuva on otettu PAU:n mukaan kello 5.40, kun uutta kulkuväylää vuokratyöntekijöille leikattiin aitaan, valoisampi kuva otettu uudesta kulkuaukosta yhdeksän aikaan Liedon postikeskuksessa, jossa käsitellään paketteja.­

Uusi kulkuaukko noin kymmenen aikaan aamulla Liedon postikeskuksessa.­

Portti, josta työntekijät tulevat ”normaalisti” sisään. Uusi aukko on leikattu PAU:n mukaan piiloon rakennuksen vasempaan takakulmaan parkkipaikan kohdalle.­

Posti käyttää vuokratyövoimaa muun muassa Sol-henkilöstövuokrausyhtiön sekä Smilen ja omistamansa Transvalin kautta.

Suurimmassa osassa työpaikoista Niemisen mukaan töissä ovat vain suojatyöntekijät eli ne, jotka hoitavat terveyteen ja turvallisuuteen liittyviä lähetyksiä.

– Postin omien työntekijöiden osalta näyttää, että ottavat tilanteen niin vakavasti, että siellä ovat kaikki lakossa mukana.

Lakko koskee alkuun postinjakelua, käsittelyä ja kuljetusta. Lakossa on alkuvaiheessa noin 9 000 työntekijää. Jos osapuolet eivät pääse sopuun, työtaistelutoimet laajenevat kahden viikon päästä myös toimihenkilö- ja myymälätehtäviin.

Taloussanomat ei tavoittanut vielä työnantajan edustajaa kommentoimaan lakkotilannetta.

Lakko voi aiheuttaa viikkojen viivästymisiä postinjakelussa. Sanomalehtien varhaisjakelun on määrä toimia normaalisti.